Cerere de pronunțare a unei hotărâri preliminare introdusă de Landesgericht Salzburg (Austria) la 30 martie 2012 - GREP GmbH
(Cauza C-156/12)
Limba de procedură: germana
Instanța de trimitere
Landesgericht Salzburg
Părțile din acțiunea principală
Reclamant: Freistaat Bayern
Pârâtă: GREP GmbH
Intervenient: Revisor beim Landesgericht Salzburg
Întrebările preliminare
Articolul 51 alineatul (1) prima teză din Carta drepturilor fundamentale a Uniunii Europene trebuie interpretat în sensul că în domeniul de aplicare al cartei intră şi o procedură de încuviinţare a executării hotărârilor judecătoreşti pronunţate într-un stat membru în conformitate cu articolul 38 şi următoarele din Regulamentul nr. 44/2001?
2.a)    În cazul unui răspuns afirmativ, principiul protecției jurisdicţionale efective consacrat la articolul 47 din cartă cuprinde şi dreptul de a solicita scutirea de plata cheltuielilor de judecată, în special a unei taxe forfetare care trebuie plătite în cazul formulării unei căi de atac şi/sau a onorariilor aferente asistenței unui avocat plătite în cadrul unei proceduri precum cea menţionată la punctul 1?
2 b)    Acest lucru este valabil şi în cazul unei proceduri de executare realizate în temeiul dreptului naţional, sau cel puţin în cazul unei proceduri de recurs care priveşte totodată şi învestirea cu formulă executorie, în cazul în care, prin una şi aceeaşi ordonanță, instanţa a învestit titlul cu formulă executorie şi s-a pronunţat asupra cererii de încuviinţare a executării?
3.    Există totuşi, în subsidiar, un drept la asistenţă judiciară (scutire de plata cheltuielilor de judecată) în sensul arătat mai sus rezultat din articolul 43 alineatul (1) din Regulamentul nr. 44/2001 şi/sau din articolul 6 paragraful 1 din CEDO, în cazul în care pentru formularea unei căi de atac (concret, un recurs) legislaţia naţională prevede că este obligatorie asistenţa prin avocat?
____________
1 - Regulamentul (CE) nr. 44/2001 al Consiliului din 22 decembrie 2000 privind competența judiciară, recunoașterea și executarea hotărârilor în materie civilă și comercială (JO 2001, L 12, p. 1, Ediție specială, 19/vol. 3, p. 74).